Diari Oficial de la Generalitat Valenciana


Sumari del DOGV 3944, del 21-02-2001 (2001/1542)

RESOLUCIÓ d'1 de febrer de 2001, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del pla d'energia.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3944

Data del DOGV
:   21-02-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1542


Data del document
:   01-02-2001

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Correcció d'errades

 Descriptors 

:   * societat sense fins de lucre
    * tecnologia energètica
    * petita i mitjana empresa
    * estalvi d'energia
    * energia blana
    * suport econòmic
    * investigació energètica
    * centre d'investigació
    * ajuda pública

RESOLUCIÓ d'1 de febrer de 2001, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen ajudes en el marc del pla d'energia. [2001/X1542]
  
Article 1. Objectiu i àmbit
  
L'objecte d'aquesta resolució és convocar les ajudes de l'IMPIVA en el marc del Pla d'Energia i aprovar les bases dels programes que componen l'esmentat pla, establerts en l'annex.
  
Article 2. Marc normatiu
  
Les ajudes recollides en aquesta resolució es concediran d'acord amb allò establert en l'Ordre de 21 de desembre de 2000, de la Conselleria d'Indústria i Comerç, sobre la concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), publicada en el Diari Oficial de la Generalitat Valenciana núm. 3.906, de 28 de desembre de 2000.
  
Article 3. Línies pressupostàries
  
1. Les ajudes previstes en aquesta convocatòria seran finançades d'acord amb el crèdit disponible en el pressupost de la Generalitat Valenciana per a cada finalitat, amb càrrec a la secció, línia i import global que es relaciona a continuació:
  
Còdi línia Denominació Import pessetes Import euros
  
T4656000 Energia 828.996.201 3.005.060'52
  
2. Aquestes dotacions es podran veure afectades per les modificacions pressupostàries que al llarg de l'exercici es podrien produir.
  
Article 4. Beneficiaris
  
1. Podran acollir-se a aquestes ajudes les petites i mitjanes empreses industrials o que presten serveis a la indústria i que desenvolupen alguna de les activitats relacionades en l'annex d'activitats subvencionables, els particulars, associacions d'investigació i entitats i institucions sense ànim de lucre, depenent d'allò establert en els diferents programes. Seran considerades PIME aquelles que acomplisquen amb la definició que estableix la Recomanació de la Comissió Europea (DOCE núm. L107/4, de 30 d'abril de 1996).
  
2. Els beneficiaris hauran de tenir el domicili, la seu social o establiment de producció en la Comunitat Valenciana i els projectes objecte d'ajuda hauran d'estar localitzats en l'esmentat territori.
  
3. La condició per a ser beneficiari haurà de mantenir-se fins el moment del pagament de la subvenció.
  
Article 5. Supòsits especials
  
Excepcionalment es podran recolzar els projectes presentats per sol·licitants que reunisquen unes característiques diferents a les establertes amb caràcter general, quan s'estimen rellevants en atenció a les línies de política industrial.
  
Article 6. Presentació de sol·licituds
  
1. Els sol·licitants hauran de presentar la següent documentació:
  
1.1.a) Sol·licitud normalitzada, complimentada en imprés'paper facilitat per l'IMPIVA, o bé a través dels impresos obtinguts mitjançant suport electrònic (aplicació CD o pàgina web de l'IMPIVA www.impiva.es), en aquest cas, es presentaran dues còpies de l'imprés.
  
b) Memòria tècnica del projecte en funció del programa al qual se sol·liciten ajudes, segons model facilitat per l'IMPIVA.
  
c) Fotocòpia de la targeta d'identificació fiscal, o DNI si és empresari individual.
  
d) Fotocòpia de l'últim rebut de l'impost sobre activitats econòmiques (IAE) i, en el seu defecte, l'alta d'aquest.
  
e) Fotocòpia del poder de representació del firmant de la sol·licitud, o document equivalent segons les prescripcions legals, en el seu cas.
  
f) Fotocòpia del contracte/acta de constitució i estatuts vigents: es podrà optar per presentar-los junt amb la sol·licitud, o posteriorment en cas que l'ajuda siga concedida.
  
g) Els particulars hauran de presentar la documentació assenyalada en els apartats a) i b), i la indicada a continuació:
  
\* Espanyols:
  
- Fotocòpia del DNI.
  
- Fotocòpia de l'última declaració completa de l'impost sobre la Renda de les Persones Físiques.
  
\* Estrangers:
  
Si hi resideixen menys de 180 dies a l'any:
  
- Declaració jurada de residir a Espanya menys de 180 dies a l'any, que la vivenda és de la seua propietat, i que no percep rendes a Espanya.
  
- Fotocòpia del passaport, o del document d'identificació del país d'origen si és ciutadà de la Unió Europea.
  
- Fotocòpia del NIE.
  
Si hi resideix més de 180 dies a l'any:
  
- Fotocòpia de l'última declaració completa de l'impost sobre la Renda de les Persones Físiques.
  
- Fotocòpia del passaport, o del document d'identificació del país d'origen si és ciutadà de la Unió Europea.
  
- Fotocòpia del NIE.
  
1.2. En el cas d'ajudes en forma de bonificació d'interessos, s'haurà d'aportar igualment:
  
a) Còpia de la sol·licitud d'aval a l'entitat avalista.
  
2. No serà necessari aportar la documentació relacionada en els punts c), d) ,e) i f) que ja estiga en.poder de l'IMPIVA, sempre que es mantinga vigent i no hagen transcorregut més de cinc anys des de la finalització del procediment al qual corresponguen.
  
3. Les sol·licituds hauran de presentar-se amb anterioritat a la realització dels projectes.
  
4. Les sol·licituds relatives a projectes que promoguen la utilització d'energia solar tèrmica, fotovoltaica i eòlica, emmarcats en el Programa d'Energies Renovables, podran presentar-se fins tres mesos després de la data d'acabament del projecte.
  
Article 7. Lloc de presentació de sol·licituds i termini
  
1. Les sol·licituds i la documentació annexa podran presentar-se en qualsevol de les seus de.l'IMPIVA indicades a continuació, o en les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú:
  
- IMPIVA Alacant: Av. Esportistes germans Torres, s/n. 03970 La Albufereta (Alacant)
  
- MPIVA Castelló: Av. Del Mar, s/n. 12629 Castelló de la Plana
  
- IMPIVA València: Plaça de l'Ajuntament, 6. 46497 València.
  
En el cas que s'optara per presentar la sol·licitud en una oficina de Correus, haurà de fer-se en un sobre obert perquè la instància siga datada i segellada pel funcionari de Correus abans de ser certificada.
  
2. El termini de presentació de sol·licituds començarà el dia següent de la publicació d'aquesta disposició en el Diari Oficial de la Generalitat Valenciana.
  
3. El termini de presentació de sol·licituds acabarà en les dates indicades en les bases de cada programa. Depenent dels diferents programes, les sol·licituds d'ajuda aniran avaluant-se periòdicament fins que s'haja esgotat el crèdit consignat a l'efecte
  
4. Amb la finalitat de potenciar l'assoliment dels objectius d'aquesta resolució, l'IMPIVA podrà traslladar les sol·licituds a uns altres programes o a unes altres convocatòries d'ajudes.
  
Article 8. Projectes plurianuals
  
Quan es tracte d'un projecte de caràcter plurianual:
  
a) Haurà d'indicar-se en la memòria tècnica cadascuna de les seues fases i l'exercici en el qual es realitzaran.
  
b) La sol·licitud d'ajuda haurà de presentar-se per a cadascuna de les fases en l'exercici en el qual vaja a executar-se sense que la concessió d'ajuda per a una d'elles condicione la de futures fases, excepte que el programa faça menció a procediments específics diferents.
  
Les futures concessions se supeditaran a l'existència d'un programa que empare les actuacions proposades i els resultats assolits.
  
Podran contemplar-se com a costs elegibles els produïts des de l'acabament del termini de justificació de l'exercici anterior.
  
Article 9. Resolució de la concessió d'ajudes
  
El president de l'IMPIVA resoldrà sobre l'adjudicació de les ajudes, mitjançant resolució o mitjançant la subscripció del corresponent conveni, fixant expressament la quantia, i incorporant, en el seu cas, les condicions i les obligacions a les quals haja de subjectar-se el beneficiari.
  
La resolució dictada pel president posarà fi a la via administrativa, i el seu contingut serà notificat de forma individualitzada a cadascun dels interessats.
  
L'adjudicació d'ajudes la forma de les quals siga la bonificació d'interessos, quedarà condicionada a l'efectiva concessió del préstec per l'entitat bancària.
  
Article 10. Projectes que reforcen la política social
  
D'acord amb els criteris de valoració que s'establisquen respectivament en cadascun dels programes, es valorarà positivament els projectes diirigits o presentats per certes categories de persones desfavorides socialment que experimenten condicions, situacions i necessitats especials a l'hora d'emprendre activitats empresarials o d'insertar-se en el mercat laboral.
  
Article 11. Obligacions dels beneficiaris
  
Seran obligacions del beneficiari:
  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda en la data límit de 15 de novembre de 2001, excepte que se n'establisca una diferent. L'acreditació de les despeses i inversions es realitzarà mitjançant la presentació de justificants de despeses i de pagament en la proporció que s'indique.
  
b) Respondre a la veracitat dels documents aportats.
  
c) Trobar-se al corrent de les obligacions tributàries i front a la Seguretat Social en el moment de la concessió de l'ajuda, circumstància que s'acreditarà en la forma i en el termini que s'establisca per l'IMPIVA. Resten exempts els beneficiaris que reban una ajuda inferior o igual a 300.000 pessetes (1.803,04 euros) per projecte.
  
d) Acreditar la seua personalitat jurídica, referida al moment de sol·licitud de l'ajuda, en la forma i termini que s'establisca per l'IMPIVA.
  
e) Sotmetre's a les actuacions de comprovació i verificació de l'activitat subvencionada efectuades per l'IMPIVA o altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
f) Comunicar a l'IMPIVA la sol·licitud o l'obtenció d'altres ajudes per a la mateixa finalitat procedents de qualsevol altra administració o ents públics, indicant el percentatge i la quantia de l'ajuda.
  
g) Actualitzar la documentació presentada que haguera patit alguna modificació.
  
h) Mantenir durant un mínim de cinc anys les inversions subvencionades.
  
i) Prestar serveis a preu de mercat i no emprendre activitats econòmiques que puguen repercutir en tercers, de manera que falsegen o amenacen falsejar la competència, quan el beneficiari siga una entitat sense ànim de lucre.
  
j) Efectuar totes les mesures d'informació i de publicitat que establisca la normativa europea pel que fa a les activitats en les quals intervinguen els Fons Estructurals o altres Fons.
  
k) En el cas d'ajudes, la forma de les quals siga la bonificació d'interessos, haurà de presentar-se la pòlissa de fiançament i la pòlissa del préstec, en la forma i en el termini que s'establisca per l'IMPIVA.
  
l) Mantenir els terminis d'amortització estipulats en la concessió dels préstecs bonificats al tipus d'interés.
  
m) Complir la resta d'obligacions que els conferisquen les lleis i qualsevol altra disposició en vigor.
  
Article 12. Justificació de despeses
  
1. Les factures presentades per a la justificació dels projectes hauran de complir allò disposat per Reial Decret 2.402/1985, de 18 de desembre, i la resta de la normativa vigent.
  
2. Sols seran tinguts en compte els justificants de data posterior al registre d'entrada del document de sol·licitud d'ajuda.
  
3. No s'acceptaran com a justificants de realització del projecte, les factures derivades de la contractació amb empreses o entitats vinculades al beneficiari de l'ajuda, excepte justificació expressa que haurà de ser valorada per l'IMPIVA. S'entén per empresa o entitat vinculada aquella en la qual el 25% o més del seu capital, dels seus drets de vot, la participació, o qualsevol altre sistema de control pertanguen directament al beneficiari de l'ajuda o conjuntament a diverses entitats vinculades a aquest.
  
Article 13. Pagament de les ajudes
  
L'IMPIVA procedirà al pagament de l'ajuda una vegada s'haja executat el projecte i complit les obligacions per part del beneficiari.
  
Es podrà bestreure el pagament de l'ajuda prèvia presentació per part del beneficiari d'aval bancari per la quantia bestreta, constituït d'acord amb la normativa vigent, en els Serveis Territorials de la Conselleria d'Economia i Hisenda.
  
Els percentatges de l'ajuda bestreta podran ser amb caràcter general del 15% per a les transferències de capital (inversions) i del 40% per a les transferències corrents (despeses), sense perjudici de la modificació a l'alça que podria aprovar-se d'acord amb allò establert en la Llei d'Hisenda Pública de la Generalitat Valenciana.
  
DISPOSICIONS ADDICIONALS
  
Primera
  
Les ajudes descrites compten amb el finançament del Fons Europeu de Desenvolupament Regional (FEDER) a través del Programa Operatiu de la Comunitat Valenciana, així com d'altres possibles fons, i són d'aplicació les disposicions que els regulen.
  
Segona
  
Aquelles ajudes concedides a l'empara d' aquesta resolució, que no estiguen enquadrades en cap dels règims d'ajuda recollits en l'Ordre de 21 de desembre de 2000, de la Conselleria d'Indústria i Comerç, sobre concessió d'ajudes per l'Institut de la Petita i Mitjana Indústria de la Generalitat Valenciana (IMPIVA), publicada en el Diari Oficial de la Generalitat Valenciana núm. 3.906, de 28 de desembre de 2000, quedaran incloses en l'àmbit d'aplicació del Reglament (CE) núm. 70/2001 de la Comissió, relatiu a l'aplicació dels articles 87 i 88 del Tractat CE a ajudes estatals a les petites i mitjanes empreses.
  
DISPOSICIÓ TRANSITÒRIA
  
Amb caràcter excepcional podran ser preses en consideració les sol·licituds presentades amb anterioritat a la publicació d'aquesta convocatòria en el Diari Oficial de la Generalitat Valenciana, sempre que siguen posteriors a la data de finalització de la convocatòria de 2000, i les característiques del sol·licitant i l'objecte d'ajuda puga emmarcar-se en alguna de les actuacions previstes en aquesta resolució.
  
DISPOSICIÓ FINAL
  
Es faculta el director general de l'IMPIVA per a dictar les resolucions necessàries per al desenvolupament, eficàcia i execució d'aquesta resolució.
  
València, 1 de febrer de 2001.- El president de l'IMPIVA: Fernando V. Castelló Boronat.
  
ANNEX
  
Activitats subvencionables ?segons la classificació de l'impost d'activitats econòmiques.
  
Pla d'energia
  
Convocatòria IMPIVA 2001
  
Per als projectes del subplà de diversificació i estalvi energètic seran considerades:
  
Secció 1. Activitats empresarials
  
Divisió 1. Energia i aigua. Completa.
  
Divisió 2. Extracció i transformació de minerals no energètics i productes derivats. indústria química. Completa.
  
Divisió 3. Indústries transformadores dels metalls. mecànica de precisió. Completa.
  
Divisió 4. Altres indústries manufactureres. Completa.
  
Divisió 5. Construcció. Completa.
  
Divisió 6. Comerços, restaurants i hostalatge; reparacions.
  
Epígraf 644.1 Comerç al detall de pa, pastisseria, confiteria i similars i llet i productes làctics.
  
Epígraf 644.3 Comerç al detall de productes de pastisseria, bolleria i confiteria.
  
Epígraf 661.1 Comerç en grans magatzems.
  
Epígraf 661.2 Comerç en hipermercats.
  
Epígraf 661.3 Comerç en magatzems populars
  
Epígraf 662.1 Comerç al detall de tota classe d'articles en economats i cooperatives de consum.
  
Agrupació 68. Servei d'hostalatge.
  
Epígraf 692. Reparació de maquinària industrial.
  
Divisió 7. Transports i comunicacions.
  
Grup 722. Transport de mercaderies per carretera.
  
Grup 754. Dipòsits i magatzems generals.
  
Grup 756. Activitats auxiliars i complementàries del transport.
  
Grup 769. Altres serveis de telecomunicació.
  
Divisió 9. Altres serveis.
  
Grup 932. Ensenyament no reglat de formació i de perfeccionament professional i d'educació superior.
  
Grup 936. Investigació científica i tècnica.
  
Grup 971. Bugaderies, tintoreries i serveis similars: epígrafs 971.1 i 971.2.
  
Grup 973.1 Fotografia industrial.
  
Per al programa del subplà d'energies renovables es prendran en consideració tots els epígrafs de la classificació de l'Impost d'Activitats Econòmiques sense cap excepció. Els particulars no caldrà que desenvolupen activitat econòmica.
  
Nota relativa a determinades activitats empresarials
  
La concessió d'ajudes als sol·licitants, l'activitat empresarial dels quals s'enquadre en els sectors que la Comissió Europea considera sensibles i per als quals existeix normativa comunitària específica, estarà supeditada a allò disposat per aquesta per a cada cas concret.
  
Activitats subvencionables afectades segons la classificació de l'Impost d'Activitats Econòmiques:
  
Divisió 2. Epígrafs 222.1, 222.2, 222.3, 222.5, 223.1, 223.2, 223.3, 223.4 i 251.6
  
Divisió3. Epígrafs 361.1, 361.2, 361.3, 361.4. Grups 371 i 372
  
Divisió 4. Agrupacions 41 i 42
  
Divisió 6. Epígraf 644.1
  
Divisió 7. Agrupació 72.
  
Pla d'energia
  
Programa de millora de l'eficiència energètica
  
Objectiu
  
Impulsar aquells projectes que signifiquen l'adopció de mesures correctores, la modificació de processos productius o la implantació de tecnologies energètiques avançades que impliquen una reducció important del consum energètic de l'empresa, així com una diversificació energètica en les instal·lacions.
  
Beneficiaris
  
PIME amb seu social delegació o establiment en la Comunitat Valenciana que desenvolupen alguna de les activitats subvencionables previstes en l'annex de la Resolució.
  
Actuacions recolzables
  
- Recuperació de calors residuals.
  
- Millora de rendiment en equips existents.
  
- Canvi d'equips, instal·lacions i calderes amb millora de rendiment.
  
- Implantació de noves tecnologies energètiques.
  
- Instal·lacions de cogeneració.
  
- Utilització energètica de subproductes industrials.
  
- Substitució de productes petrolífers per gas natural.
  
Rang Energètic. ?Estalvi i diversificació energètica en Instal·lacions amb consum anual inferior a 2000Tep.
  
(Tona equivalent de petroli)
  
- Cogeneració en el sector industrial fins 5 MW
  
- Valoració energètica de residus per a la producció d'electricitat fins 5 MW
  
Tipus d'ajuda
  
Bonificació d' interessos fins 3 punts sobre el tipus d'interès d'un préstec bancari per a la realització del projecte. La subvenció resultant no podrà superar els percentatges màxims establerts en el règim aprovat per la Comissió Europea.
  
El préstec haurà de ser avalat per una entitat autoritzada pel Ministeri d'Economia, dirigits al finançament d'actius fixos materials.
  
- Operació màxima subvencionable: 75 milions de pessetes. (450.579 euros).
  
- Import mínim de l'operació: 5 milions de pessetes. (30.050'60 euros).
  
- El termini del préstec podrà ser de 3 anys i de 5 o 7 anys amb 1 o 2 de carència opcional.
  
La subvenció reduirà el principal del préstec i serà abonada tot d'una vegada.
  
Excepcionalment es podrà recolzar l'adquisició d'actius finançats mitjançant operacions de leasing financer per als quals s'haja presentat sol·licitud d'ajuda a l'IMPIVA durant el període comprés entre el 22 de febrer de 2000 i la data de publicació de la convocatòria d'aquest programa.
  
Costs elegibles
  
05 Inversions productives
  
Inversions en maquinària i en equips complementaris necessaris per a aconseguir l'objectiu d'estalvi energètic.
  
Inversions en instal·lacions corresponents als equips que generen l'estalvi energètic.
  
No seran considerats projectes de cogeneració aquells que tinguen un rendiment global inferior al 65%.
  
Termini de sol·licitud
  
Podran presentar-se sol·licituds per a aquest programa fins el 28 de juny de 2001.
  
Lloc de presentació
  
IMPIVA
  
València. Pl. de l'Ajuntament, 6. 46084 València.
  
Alacant. Av. Esportistes germans Torres, s/n. 03662. L'Albufereta (Alacant)
  
Castelló. Av. de la Mar, s/n. (cantonada c/ dels Gínjols) 12702 Castelló de la Plana.
  
S.G.R.
  
València. c/ d'Amadeu de Savoia, 1. València.
  
Alacant. Av. de Ramon y Cajal, 6. Alacant
  
Castelló. Av. de la Mar, 1 Castelló de la Plana.
  
Pla d'energia
  
Programa de foment de la investigació energètica
  
Objectiu
  
Impulsar les iniciatives encaminades a fomentar la investigació, el desenvolupament i la innovació en els processos de generació, emmagatzematge, transport i utilització eficaç de l'energia i especialment en energies renovables.
  
Beneficiaris
  
PIME amb seu social o establiment productiu en la Comunitat Valenciana que desenvolupen alguna de les activitats subvencionables relacionades en l'annex de la resolució.
  
Actuacions recolzables
  
Projectes empresarials de desenvolupament tecnològic que suposen l'obtenció de productes, de processos o de serveis innovadors o millors tecnològicament respecte d'allò existent en la Comunitat Valenciana.
  
Els projectes podran realitzar-se conforme a una de les següents modalitats:
  
1. Projectes empresarials individuals.
  
2. Projectes empresarials en cooperació, sota contracte, amb centres tecnològics.
  
Tindran una consideració preferent:
  
Projectes dirigits al desenvolupament de les energies renovables.
  
La realització de projectes de demostració que, en forma de plantes o de prototipus precompetitius oferisquen les possibilitats de transferència i d'aplicació al sector productiu.
  
Tipus d'ajuda
  
Per a projectes de tipus 1: Subvenció a fons perdut fins el 45% del cost elegible del projecte.
  
Per a projectes del tipus 2: Subvenció a fons perdut fins el 45% del cost elegible del projecte realitzat per l'empresa i el 70% del cost del contracte amb el centre tecnològic.
  
Costs elegibles
  
01 Serveis externs
  
Despeses de contractació de serveis externs associats al projecte. En el cas de projectes empresarials de tipus 2 el cost del contracte amb el centre Tecnològic té una importància singular, i per tant un tractament diferent pel que fa al percentatge de recolzament, segons s'indica en l'apartat de tipus d'ajuda.
  
02 Despeses corrents
  
Materials i components emprats
  
03 Recursos propis
  
Recursos humans de caràcter tècnic
  
06 Inversions no productives
  
Inversions en instal·lacions per a plantes pilot i de demostració, equips de laboratori.
  
07 Altres
  
Adquisició de tecnologia documentada (patents, llicències).
  
Termini de sol·licitud
  
Podran presentar-se sol·licituds per a aquest programa fins el 19 d'abril de 2001.
  
Pla d'energia
  
Programa d'energies renovables
  
Objectiu
  
Impulsar les actuacions encaminades a l'explotació dels recursos energètics renovables.
  
Beneficiaris
  
PIME, institucions i entitats sense ànim de lucre amb seu social o establiment productiu en la Comunitat Valenciana.
  
Particulars (únicament per a les actuacions 3, 4 i 5: Energia solar tèrmica, solar fotovoltaica i energia eòlica)
  
Actuacions recolzables
  
1. Geotèrmica: aprofitament dels jaciments geotèrmics.
  
Rang energètic: Qualsevol projecte.
  
2. Minihidràulica: minicentrals corresponents a noves concessions o rehabilitació.
  
Rang energètic: Potència total fins 500KW
  
3. Energia solar tèrmica: aplicació de plafons solars per a calefacció i per a aigua calent sanitària.
  
Rang energètic: Qualsevol projecte.
  
4. Energia solar fotovoltaica: producció d'electricitat per a cobrir necessitats d'enllumenat, bombeig o rec i instal·lacions connectades a xarxa.
  
Rang energètic: Instal·lacions no connectades a la xarxa des de 0,1 KW fins 5 KW.
  
Instal·lacions connectades a la xarxa fins 5 KW.
  
5. Energia eòlica.
  
Instal·lacions de petita potència i sistemes eolicofotovoltaics
  
Instal·lacions eòliques per a dessalació i bombeig d'aigües
  
Rang energètic: fins 150 KW
  
6. Biomassa: equips per a l'aprofitament de residus forestals, agrícoles, industrials o matèria primera procedent de cultius, i la utilització de biogàs procedent de residus biodegradables.
  
Rang energètic: Per a producció d'electricitat fins 5 MW
  
Per a tèrmica industrial, Instal·lacions fins 5.000.000 Kcal/h.
  
Per a cogeneració fins 5 MW
  
Producció de biogàs, qualsevol projecte
  
Fabricació de biocarburants per a transport, qualsevol projecte
  
Tipus d'ajuda
  
Subvenció a fons perdut fins el 55% del cost elegible del projecte.
  
Costs elegibles
  
05 Inversions productives
  
Inversions en maquinària, equips complementaris i instal·lacions, necessaris per a aconseguir l'objectiu d'utilització de les energies renovables.
  
Per a les actuacions 2 i 6 (minihidràulica i biomassa) es consideraran a més a més com a costs elegibles.
  
04 Obra civil
  
Inversions en l'obra civil corresponent als equips necessaris per a la utilització de les energies renovables.
  
Termini de sol·licitud
  
Podran presentar-se sol·licituds per a aquest programa fins el 3 de maig de 2001.
  
Criteris de valoració
  
Actuacions 1, 2 i 6. Geotèrmica, minihidràulica i biomassa.
  
A. Qualitat i característiques del projecte:
  
Inversió i estalvi energètic associats a aquest.
  
Capacitat de demostració i de difusió.
  
B. Viabilitat economicofinancera, avaluant la capacitat de l'empresa per poder suportar el projecte.
  
C. Característiques de l'empresa proposant.
  
D. Adequació a les línies de política energètica de la Generalitat Valenciana.
  
Actuació 3. Energia solar tèrmica.
  
A. Qualitat i característiques del projecte. Es valorarà:
  
Qualitat del projecte.
  
Metres quadrats de plafons solars
  
Adequació a les línies de política energètica de la Generalitat Valenciana.
  
Actuacions 4 i 5. Energia solar fotovoltaica i eòlica.
  
A. Qualitat i característiques del projecte. Es valorarà:
  
watt de potència instal·lada.
  
Instal·lació en primer habitatge, edificació agropecuària o altres instal·lacions especials.
  
B. Adequació a les línies de política energètica de la Generalitat Valenciana.
  
Altres
  
Els beneficiaris d'aquest programa estaran obligats a presentar a l'acabament del projecte la següent documentació:
  
Actuació 3. Energia solar tèrmica:
  
Certificat de garantia de les plaques per un període mínim de tres anys, firmat i segellat pel fabricant.
  
Certificat de garantia de la instal·lació per un període mínim de tres anys, firmat i segellat per l'instal·lador.
  
Contracte de manteniment per un període mínim de tres anys firmat i segellat per l'instal·lador i pel sol·licitant.
  
Una fotografia dels plafons instal·lats.
  
Actuacions 4 i 5. Energia solar fotovoltaica i eòlica:
  
Certificat de garantia de les plaques i/o aerogenerador per un període mínim de tres anys, firmat i segellat pel fabricant.
  
Certificat de garantia de la instal·lació per un període mínim de tres anys firmat i segellat per l'instal·lador.
  
A més, per a instal·lacions fotovoltaiques, contracte de manteniment per un període mínim de tres anys, firmat i segellat per l'instal·lador i pel sol·licitant.